Δημοσίευση μίας αιτήσεως καταχωρίσεως κατά την έννοια του άρθρου 8 παράγραφος 1 δεύτερο εδάφιο του κανονισμού (ΕΟΚ) αριθ. 2082/92 για τις βεβαιώσεις ιδιοτυπίας των γεωργικών προϊόντων και των τροφίμων

(2003/C 141/05)

Η δημοσίευση αυτή παρέχει το δικαίωμα υποβολής ενστάσεως κατά την έννοια των άρθρων 8 και 9 του εν λόγω κανονισμού. Οποιαδήποτε ένσταση στην αίτηση αυτή πρέπει να διαβιβάζεται στην αρμόδια αρχή ενός κράτους μέλους εντός προθεσμίας πέντε μηνών από την παρούσα δημοσίευση. Η δημοσίευση αιτιολογείται από τα στοιχεία που ακολουθούν, ιδίως τα σημεία 4.2, 4.3 και 4.4, με τα οποία θεωρείται ότι η αίτηση δικαιολογείται κατά την έννοια του κανονισμού (ΕΟΚ) αριθ. 2082/92.

ΚΑΝΟΝΙΣΜΟΣ (ΕΟΚ) αριθ. 2081/92 ΤΟΥ ΣΥΜΒΟΥΛΙΟΥ

ΑΙΤΗΣΗ ΚΑΤΑΧΩΡΗΣΗΣ

Εθνικός αριθμός φακέλου: 1

1. Αρμόδια εθνική αρχή του κράτους μέλος Ονομασία: Ministero per le Politiche agricole e forestali

Διεύθυνση: Via XX Settembre, 20, I-00187 Roma

Τηλέφωνο (39-06) 481 99 68

Φαξ (39-06) 42 01 31 26

Ηλεκτρονικό ταχυδρομείο: qualita@politicheagricole.it

2. Αιτούσα ομάδα α) Ονομασία: Consorzio produttori carni avicunicole pregiate (C.AVI.P.)

β) Διεύθυνση: Via degli Artigiani, 20, I-60032 Castelplanio (AN)

γ) Σύνθεση: Ενώσεις παραγωγών, συνεταιρισμοί μεταποίησης του πτηνοτροφικού και κονικλοτροφικού τομέα, ιδιωτικός οργανισμός.

3. Ονομασία του προϊόντος: Gallo Ruspante

4. Τύπος του προϊόντος: Νωπά κρέατα - κατηγορία 1.1

5. Περιγραφή των προδιαγραφών

(σύνοψη του άρθρου 6 παράγραφος 2 του κανονισμού (ΕΟΚ) αριθ. 2082/92)

α) Ονομασία του προϊόντος: "Gallo Ruspante" που φέρει το σύμβολο και την κοινοτική ένδειξη που αναφέρονται στον κανονισμό (ΕΚ) αριθ. 2515/94, στο άρθρο 4 του κανονισμού (ΕΚ) αριθ. 1848/93 και στις ακόλουθες τροποποιήσεις και προσθήκες.

β) Ειδική μέθοδος παραγωγής και μεταποίησης: Περιλαμβάνει:

1. τις ακόλουθες φάσεις και εργασίες που πραγματοποιούνται στην κτηνοτροφική εκμετάλλευση:

- εκτροφή στο έδαφος εκτακτικού τύπου υπό κάλυψη,

- στρωμνή από ροκανίδια ξύλου ή/και από κομμένο άχυρο,

- μέγιστη επιφάνεια: 1500 m2 ανά χώρο, 3000 m2 ανά εκτροφή,

- φυσικός αερισμός και φωτισμός της εγκατάστασης,

- μέγιστη πυκνότητα πληθυσμού 12 κεφαλές ανά τετραγωνικό μέτρο και, εν πάση περιπτώσει, κατώτερη από 25 kg ζωντανού βάρους ανά m2,

- εισαγωγή των νεοσσών εντός των 48 ωρών που έπονται της γέννησης τους (αποκλειστικά για τα αρσενικά το φύλλο των οποίων διαπιστώνεται κατά τη γέννηση),

- σιτηρέσιο που αποτελείται από τουλάχιστον 65 % σιτηρά, από τα οποία 15 % κατ' ανώτατο όριο παραπροϊόντων, που παρέχεται κατά το μεγαλύτερο μέρος της φάσης πάχυνσης.

Οι πρώτες ύλες που επιτρέπονται στη σύνθεση της τροφής:

- αραβόσιτος,

- γλουτένη αραβοσίτου,

- σόργο,

- μαλακό και σκληρό σιτάρι,

- πρωτεϊνούχες τροφές φυτικής προέλευσης,

- άχυρο, πίτουρο και υπολείμματα αλεύρου,

- ζωικά και φυτικά λίπη.

Ελάχιστη ηλικία των ζώων: 100 ημερών κατά τη σφαγή και εν πάση περιπτώσει όταν έχει επιτευχθεί η σεξουαλική ωρίμανση και εφόσον έχει σκληρύνει η ράχη του στέρνου (οστεοποιηθεί).

2. Οι ακόλουθες φάσεις και εργασίες πρέπει να πραγματοποιούνται στην εγκατάσταση μεταποίησης:

- σφαγή που πραγματοποιείται ξεχωριστά ή σε ειδικές αλυσίδες παραγωγής ή κατά καθορισμένες ημερομηνίες,

- ολική ή μερική απεντέρωση,

- ψύξη στον αέρα,

- συσκευασία σύμφωνα με διαδικασία ανιχνευσιμότητας.

γ) Παραδοσιακός χαρακτήρας: Στο παρελθόν, στις παραδοσιακές αγορές, το επίθετο "ruspante" (αυτός που τσιμπολογεί) χρησιμοποιούταν αποκλειστικά για τους κόκορες που προέρχονταν από την ύπαιθρο και που αντιστοιχούσαν κατά συνέπεια στον σημερινό "Gallo Ruspante".

Τους κόκορες αυτούς τους συναντούσε κανείς κυρίως στο κέντρο της Ιταλίας, αλλά επίσης σε άλλες περιοχές της χώρας, όπου τους πωλούσαν κάθε εβδομάδα στις τοπικές ζωοπανηγύρεις, κυρίως με την ονομασία "Ruspante". Την ιδιαίτερη αυτή εμπορική δραστηριότητα ασκούσαν κυρίως οι γυναίκες (η rezdora ή "reggitora"). Παλαιοτέρα, υπήρχε επίσης μία απευθείας πώληση στις εύπορες οικογένειες ή η προσφορά στους άρχοντες εν είδει "δεκάτης" ή φόρου τιμής, αλλά μεγαλύτερη ακόμη σημασία είχε το μικρεμπόριο στα κρεοπωλεία που διέθεταν τα πουλερικά αυτά προς πώληση με την ονομασία "ruspanti", που είχε την έννοια του αρσενικού κοτόπουλου που προερχόταν από την ύπαιθρο και που είχε εκτραφεί με παραδοσιακό τρόπο. Το αρσενικό κοτόπουλο "ruspante" ή απλώς το "ruspante" (η λέξη που χρησιμοποιείται πάντα είναι αρσενικού γένους και ποτέ θηλυκού γένους!!) αποτελούσε την έκφραση ενός ντόπιου τρόπου εκτροφής οικογενειακού τύπου, όπου επικρατούσαν πάντα οι γυναίκες, και όπου οι νεοσσοί εκτρέφονταν χωρίς να μπορεί πάντα να γίνει διάκριση του φύλου. Τα θηλυκά ζώα εκτρέφονταν για την παραγωγή αυγών κατανάλωσης και για αναπαραγωγή, ενώ τα αρσενικά για κρεατοπαραγωγή, τόσο για προσωπική κατανάλωση των αγροτών όσο και για πώληση, και ιδίως του κοτόπουλου "ruspante", αφού είχε φθάσει πλέον σε φάση σεξουαλικής ωρίμανσης. Μόνο μερικά αρσενικά ζώα διατηρούνταν στην εκμετάλλευση για αναπαραγωγή. Το ιδιαίτερο χαρακτηριστικό του παραδοσιακού κοτόπουλου "ruspante" συνίστατο όχι μόνο στο γεγονός ότι ήταν ένα αρσενικό ζώο που είχε εκτραφεί μέχρι τη σεξουαλική ωρίμανση (κόκορας) στην εκμετάλλευση και με ένα σιτηρέσιο που βασιζόταν σε σπόρους, κατά συνέπεια ένα κοτόπουλο "ruspando" (που τσιμπολογάει), αλλά και στο γεγονός ότι το ζώο έπρεπε να έχει μια βραδεία ανάπτυξη, και έτσι χαρακτηριζόταν ως "ruspato" (που είχε τσιμπολογήσει σπόρους) για όλη τη διάρκεια της σχετικά μακράς ζωής του. Πράγματι, δεν χρειάζεται καθόλου να υπενθυμιστεί ότι τα είδη κοτόπουλων που επιλέγονταν κατά παράδοση, αλλά και τα σημερινά είδη, έχουν βραδεία ανάπτυξη η οποία διαφέρει κατά πολύ από την επιταχυνόμενη ανάπτυξη των σύγχρονων φυλών κοτόπουλων κρεατοπαραγωγής. Το σιτηρέσιο που αποτελείται κατά μεγάλο μέρος από καλά σιτηρά, η βραδεία ανάπτυξη, η ωρίμανση από σεξουαλική άποψη και από άποψη διαμόρφωσης των οστών, και η σωματοκινητική δραστηριότητα συμβάλλουν στην εμφάνιση ειδικών αρωμάτων που αναπτύσσονται κατά το σίτεμα και το ψήσιμο, δίδοντας στη σάρκα μια συνοχή και μια γεύση χαρακτηριστική και παραδοσιακού τύπου.

Πρέπει επίσης να σημειωθεί ότι το σημερινό "Gallo Ruspante" διατηρεί αναλλοίωτα τα παραδοσιακά χαρακτηριστικά του παρελθόντος και διακρίνεται από όλα τα άλλα κοτόπουλα κρεατοπαραγωγής που εκτρέφονται στο έδαφος.

δ) Περιγραφή του προϊόντος: Το "Gallo Ruspante" παραδοσιακού τύπου είναι ένας κόκορας του είδους Gallus Domesticus που προέρχεται από επιλεγμένες φυλές για την παραγωγή αυγών κατανάλωσης πιστοποιημένης προέλευσης, και ανήκει σε ελαφρές γενετικές σειρές βραδείας ανάπτυξης.

Το "Gallo Ruspante" τίθεται σε κατανάλωση μετά από σφαγή, μερική απεντέρωση ή απεντερωμένο χωρίς σπλάγχνα, με το κεφάλι και τα πόδια, μετά από ψύξη στον αέρα και σε ατομική συσκευασία ή σε πολλαπλές συσκευασίες που είναι πάντα προστατευμένες. Το ελάχιστο βάρος του μεμονωμένου προϊόντος πρέπει να τηρεί τις ακόλουθες παραμέτρους:

- απεντερωμένο χωρίς σπλάγχνα ανώτερο ή ίσο με 1,35 kg,

- μερικώς απεντερωμένο ανώτερο ή ίσο με 1,40 kg.

Αφού επιτευχθεί το στάδιο ωρίμανσης, το "Gallo Ruspante" παρουσιάζει τα ακόλουθα χαρακτηριστικά:

Οργανοληπτικά χαρακτηριστικά

Όψη:

- ράχη του στέρνου που έχει οστεοποιηθεί,

- δέρμα κίτρινου χρώματος,

- μήκος της βάσης εμφύτευσης του άκρου του λοφίου 3 έως 5 cm,

- μέση διάμετρος των λειριών από 2,5 έως 4 cm,

- πτυχή του ωτός καλώς ανεπτυγμένη,

- άκρο της οπής του έξω ακουστικού πόρου παχύ και ανασηκωμένο,

- λεπτό και βαθύ στέρνο που οφείλεται στην ευθύγραμμη ανάπτυξη του μυϊκού συστήματος του στήθους,

- κεντρικό τμήμα του στέρνου τριγωνικού σχήματος, λευκού χρώματος, και πολύ λεπτό,

- σαφή και πυκνά θυλάκια πτερών, κυρίως στα ακόλουθα ανατομικά μέρη: εκατέρωθεν του στέρνου (πλάγια περιοχή του λαιμού μέχρι την περιοχή του γόνατος), κρανιο-πλαγιο-κοιλιακή περιοχή του στήθους, περιοχή του φτερού, οσφυοϊερή περιοχή,

- αδένας ρίζας ουράς ανασηκωμένος και ελαφρά συνεκτικός,

- πολύ ανεπτυγμένες φολίδες της κνημο-ταρσο-μεταταρσικής άρθρωσης σε μη επικαλυμμένες θέσεις.

Συνεκτικότητα της σάρκας:

- πολύ λεπτός και ελάχιστα ορατός συνθετικο-λιπώδης υποδερμικός ιστός· μυς του στήθους και του μηρού δυνατός και συμπαγής.

Χημικά χαρακτηριστικά

προσδιορισμός σε εκατό γραμμάρια του βρώσιμου τμήματος, συμπεριλαμβανομένου του δέρματος:

- υγρασία κατώτερη του 80 %

- πρωτεΐνες 18 % ±2 %

- λίπος, κάτω του 5,5 %

Διατήρηση

Το προϊόν διατηρείται σε θερμοκρασία μεταξύ 0 και + 4 °C. Η θερμοκρασία διατήρησης αναγράφεται στην ετικέτα, καθώς και η ένδειξη "να αναλωθεί ψημένο" και η ημερομηνία λήξης η οποία αναγράφεται με την ένδειξη "να αναλωθεί μέχρι..." η οποία συμπληρώνεται από την ημέρα και το μήνα.

Το "Gallo Ruspante" διατίθεται στην κατανάλωση αποκλειστικά σφαγμένο, μερικώς ή ολικώς απεντερωμένο, μόνο με την κεφαλή και τα πόδια, μετά από ψύξη στον αέρα σε εγκεκριμένες εγκαταστάσεις και σύμφωνα με διαδικασίες που επιτρέπουν να διαπιστωθεί η ταυτότητα των ζώων. Προς τον σκοπό αυτό, η σφαγή πρέπει να πραγματοποιείται χωριστά ή σε ειδικές αλυσίδες παραγωγής ή ακόμη σε ημερομηνίες που προκαθορίζονται. Επίσης, είναι υποχρεωτικές οι ακόλουθες καταχωρήσεις:

1. οι παραγωγοί που έχουν εξουσιοδοτηθεί για την παραγωγή του "Gallo Ruspante" τηρούν μητρώο εκτροφής που συμπεριλαμβάνει το ενημερωτικό δελτίο τους, την ημερομηνία εισόδου, τον αριθμό των κεφαλών που έχουν εισαχθεί και την αντίστοιχη προέλευση, τον αριθμό των κεφαλών που έχουν σταλεί για σφαγή, την ηλικία των ζώων, την ημερομηνία της αντίστοιχης αποστολής, το όνομα και τη διεύθυνση του αγοραστή καθώς και την ποσότητα και την προέλευση των ζωοτροφών·

2. όλα τα σφαγεία που έχουν εγκριθεί να χρησιμοποιούν την ένδειξη "Gallo Ruspante" τηρούν:

- ξεχωριστό μητρώο που περιλαμβάνει τα ονόματα και τις διευθύνσεις των παραγωγών,

- μητρώο σφαγής που συμπεριλαμβάνει ενημερωτικό δελτίο του κρεοπώλη, το ενημερωτικό δελτίο του παραγωγού, την ημερομηνία άφιξης των ζώων, τον αριθμό και το συνολικό βάρος των ζωντανών ή νεκρών κεφαλών που έχουν σταλεί σε σφαγή, την ημερομηνία σφαγής, το συνολικό αριθμό των ζώων που έχουν σφαγεί, τον αριθμό των κεφαλών που είναι σύμφωνες προς τις προδιαγραφές και έχουν τεθεί σε εμπορία, το ονοματεπώνυμο και τη διεύθυνση του αγοραστή, την προοδευτική αρίθμηση των κεφαλών που διατίθενται στο εμπόριο·

3. οι παρασκευαστές και οι προμηθευτές ζωοτροφών τηρούν μητρώο από το οποίο προκύπτει ότι η σύνθεση των ζωοτροφών που παρέχονται στους παραγωγούς σύμφωνα με το παραπάνω σημείο 1 είναι σύμφωνη με τις διατάξεις του άρθρου 5.

Το προϊόν που χαρακτηρίζεται από τη βεβαίωση ιδιοτυπίας "Gallo Ruspante" διατίθεται στην κατανάλωση σε ατομική συσκευασία, η οποία κλείνεται με θερμοσυγκολημένη ραφή ή σε πολλαπλές προστατευόμενες συσκευασίες. Το ελάχιστο βάρος του μεμονωμένου προϊόντος πρέπει να τηρεί τις ακόλουθες παραμέτρους:

- απεντερωμένο χωρίς σπλάγχνα ανώτερο ή ίσο με 1,35 kg,

- μερικώς απεντερωμένο ανώτερο ή ίσο με 1,40 kg.

Κάθε προϊόν πρέπει να φέρει ένα ειδικό σήμα με το σύμβολο που εμφαίνεται, με τις ακόλουθες χρωμομετρικές αναφορές:

1. πάνω μέρος του κοτόπουλου: κόκκινο που αποτελείται κατά 100 % από Worm Red U,

2. κάτω μέρος του κοτόπουλου: πράσινο που αποτελείται κατά 18,5 % από κίτρινο, 80 % από πράσινο και 1,5 % από μαύρο,

3. κεντρικό μέρος του κοτόπουλου: λευκό με την ένδειξη GALLO RUSPANTE σε μαύρο,

4. περίμετρος του κύκλου που περικλείει το κοτόπουλο σε μαύρο,

5. φόντο του κύκλου σε λευκό.

Το σήμα αυτό αποτελεί αναπόσπαστο μέρος των όρων περιγραφής που προβλέπουν την αποκλειστική χρησιμοποίηση του με την ένδειξη "Gallo Ruspante" ακολουθούμενη από την ένδειξη "Specialità Tradizionale Garantita" ή/και από το κοινοτικό σύμβολο που αναφέρεται στο άρθρο 4 του κανονισμού (ΕΟΚ) αριθ. 1848/93, στις ακόλουθες τροποποιήσεις και προσθήκες, από την ένδειξη του οργανισμού ελέγχου, καθώς και από όλες τις ενδείξεις που προβλέπονται από την ισχύουσα ρύθμιση. Το σήμα αυτό περιλαμβάνει επίσης μια αύξουσα αρίθμηση, η οποία καθιστά δυνατή την αναγνώριση κάθε κεφαλής, της ηλικίας σφαγής και της παρτίδας προέλευσης· μπορεί επίσης να περιλαμβάνει το προσωπικό σήμα της επιχείρησης που διαθέτει στο εμπόριο το προϊόν.

ε) Ελάχιστες απαιτήσεις και διαδικασία ελέγχου της ιδιοτυπίας: Ο έλεγχος της καλής χρησιμοποίησης του σήματος που περιλαμβάνει την ένδειξη "Gallo Ruspante" ανατίθεται σε ένα οργανισμό ο οποίος ορίζεται σύμφωνα με το άρθρο 14 παράγραφοι 1 και 2 του κανονισμού (ΕΟΚ) αριθ. 2082/92. Μία φορά κατ' έτος, ένας επιθεωρητής του οργανισμού ελέγχου μεταβαίνει στην επιχείρηση του παραγωγού και του μεταποιητή προκειμένου να επιθεωρήσει την τήρηση των ανωτέρω προδιαγραφών. Πραγματοποιούνται επίσης κατά καιρό άλλες επιθεωρήσεις.

Το πρόγραμμα ελέγχου όσον αφορά την τήρηση των προδιαγραφών παραγωγής και της ανιχνευσιμότητας του προϊόντος περιλαμβάνει τις ακόλουθες εργασίες επιθεώρησης:

- προέλευση των γενετικών σειρών,

- ζωτικότητα, μέγεθος και μικροβιολογικές συνθήκες του νεοσσού,

- γενικές και τεχνικές διατάξεις εκτροφής,

- διατροφή,

- αναγνώριση της καταλληλότητας,

- άρση της μη καταλληλότητας,

- τακτικές επιθεωρήσεις πραγματοποιούνται:

- στην εκτροφή: τουλάχιστον μια φορά για κάθε κύκλο παραγωγής,

- στους παρασκευαστές και στους προμηθευτές ζωοτροφών: τουλάχιστον μια φορά κάθε έτος,

- στο σφαγείο: τουλάχιστον τέσσερις φορές κάθε έτος.

6. Αίτηση προστασίας σύμφωνα με το άρθρο 13 παράγραφος 2 Ο οργανισμός ζητά την προστασία της ονομασίας του σχετικού προϊόντος σύμφωνα με το άρθρο 13 παράγραφος 2.

Η εν λόγω προστασία ζητείται αποκλειστικά στην ιταλική γλώσσα.

Αριθ. ΕΚ: IT/00019/00.08.10.

Ημερομηνία παραλαβής του πλήρους φακέλου: 23 Δεκεμβρίου 2002.